
Kettős állampolgárság, civil és politikai élet Erdélyben

Dolgozatomban az erdélyi magyar kisebbség helyzetét vizsgálom, hangsúlyt fektetve a kedvezményes honosítás rendszerére, civil és politikai életükre. A témát fontosnak tartam, hiszen Erdélyben él a legnagyobb számú magyar kisebbség, mely a történelem folyamán nagy hatással volt a magyar politikára, valamint a nemzetpolitikai váltásnak köszönhetően még relevánsabbá váltak.
Kutatásaim során a kettős állampolgárság intézményrendszerével foglalkoztam Erdélyben. Olvastam a téma szakirodalmát, megismertem a Kolozsváron működő intézményeket, mint a Demokrácia Központ, az Erdélyi Magyar Nemzeti Tanács és az Erdélyi Magyar Néppárt. Interjúkat készítettem a Demokrácia Központ legtöbb jelenlegi és korábbi alkalmazottaival, majd az Erdélyi Nemzeti Tanács elnökségével és a Néppárt munkatársaival. Elsősorban azt vizsgáltam, hogyan végzik a kedvezményes honosítási eljárással kapcsolatos teendőket és milyen összefüggés van a Nemzeti Tanács és az Erdélyi Magyar Néppárt között. Végeztem egy összehasonlítást a kettős állampolgárság és a státusztörvény intézményrendszere között, valamint megvizsgáltam a román szabályozásokat a határon túli román közösségeket illetően.
Az erdélyi magyar politikai életre nagy hatással volt a magyar nemzetpolitikai váltás. A magyar kormány eltávolodott az Erdélyben vezető szerepet játszó magyar párttól, az RMDSZ-től. Ennek következménye, hogy nem bízta a Szövetségre a kedvezményes honosítás lebonyolítását. Bár véleményem szerint figyelembe véve múltját, és azt, hogy az emberek ismerik ezt a szervezetet, mernek hozzá fordulni praktikusabb lett volna a kedvezményes honosításnál az RMDSZ meglevő intézményi struktúráját felhasználni. Nincs semmilyen hivatalos érv, ami megmagyarázná, hogy egy már létező és tíz éve működő intézményrendszerre miért ne lehetne támaszkodni.
Összességében azt gondolom, hogy az Erdélyi Magyar Nemzeti Tanáccsal való kapcsolat és az Erdélyi Magyar Néppárt létrehozatala egy politikai döntés volt. A magyar kormány felhasználja ezt az új, kis politikai csoportosulást érdekei érvényesítésére Erdélyben. Valamint pont ellenkezőleg is ez történik, a magyar kormány nemzetstratégiája, lehetővé tesz az erdélyi magyarság számára egy új, szorosabb együttműködést Magyarországgal. A kedvezményes honosítási eljárásban segítségre volt szükség, így adott volt a lehetőség, hogy az Erdélyi Magyar Nemzeti Tanács, ezáltal az Erdélyi Magyar Néppárt is közelebb kerüljön a magyar vezetéshez.



